b'\n_START_ARTICLE_\nMary Grey\n_START_PARAGRAPH_\nLady Mary Grey (1545 \xe2\x80\x93 20. huhtikuuta 1578), joskus Marieksikin kutsuttu, oli Henry Greyn ja Lady Frances Brandonin kolmas ja nuorin tyt\xc3\xa4r. H\xc3\xa4n oli nuorempi sisar Lady Jane Greylle ja Catherine Greylle. H\xc3\xa4nen \xc3\xa4idinpuoleiset isovanhempansa olivat Charles Brandon, Suffolkin ensimm\xc3\xa4inen herttua ja Maria Tudor, Ranskan entinen kuningatar. Maria oli Englannin kuninkaan Henrik VII:n ja Yorkin Elisabetin tyt\xc3\xa4r ja Englannin kuningas Henrik VIII:n nuorempi sisar.   _NEWLINE_Maryn on kuvailtu olleen "nelj\xc3\xa4 jalkaa pitk\xc3\xa4 ja kyttyr\xc3\xa4selk\xc3\xa4inen" (nelj\xc3\xa4 jalkaa on noin 1,22 metri\xc3\xa4). H\xc3\xa4nen on arveltu sairastaneen kyphosista._NEWLINE_Edvard VI:n testamentin mukaan Edvardin kuoltua kruunu j\xc3\xa4isi Maryn sisarelle Janelle ja Janen miespuolisille perillisille. Kun Edvard VI kuoli kes\xc3\xa4kuun kuudentena vuonna 1553, Jane julistettiin kuningattareksi. Edvard VI oli testamentissaan ohittanut vanhemmat sisarpuolensa, Maria I:n ja Elisabet I:n, mink\xc3\xa4 laillisuus oli kyseenalaista, koska parlamentti ei ollut hyv\xc3\xa4ksynyt sit\xc3\xa4. Kuningattareksi p\xc3\xa4\xc3\xa4tyi kuitenkin Maria, ja h\xc3\xa4nen j\xc3\xa4lkeens\xc3\xa4 Elisabet. Jane mestattiin._NEWLINE_Elisabeth oli naimaton ja vailla omia perillisi\xc3\xa4. Maryn toinen sisko Lady Catherine Grey oli sisarensa kuoleman j\xc3\xa4lkeen yksi mahdollisista vallanperij\xc3\xb6ist\xc3\xa4 ennen kuolemaansa 1568. Se kohotti Maryn asemaa, koska h\xc3\xa4n oli viimeinen elossa oleva Maria Tudorin (\xe2\x80\x9dranskalaisen kuningattaren\xe2\x80\x9d) lapsenlapsi ja siten tietyll\xc3\xa4 tapaa oikeutettu perim\xc3\xa4\xc3\xa4n Englannin valtaistuimen. Vuonna 1565 Mary meni naimisiin kuninkaallisen portinvartijan Thomas Keyesin kanssa ilman kuningatar Elisabetin suostumusta._NEWLINE_H\xc3\xa4nen sisarensa olivat juonitelleet valtaistuinta itselleen, mutta Mary ei koskaan ilmaissut halua siihen. H\xc3\xa4n kuoli lapsettomana 33-vuotiaana.'